Henda vakra útsøgn er søgd í samband við, at Barnabas tekur sær av Paulusi, sum hevur søkt at samkomuni í Jerúsalem. Eingin vildi hava nakað við Paulus at gera, tí tey ræddust hann, men Barnabas, sum merkir troystarsonur, tók sær av honum og fór við honum til ápostlarnar. Í hesum serligu døgum vit eru í, er tað gott at hoyra útvarpið siga frá felagasskapum og einstaklingum, ið bjóða seg fram at taka sær av teimum, ið eru í sóttarhaldi, teimum gomlu, teimum veiku og teimum sjúku. Vit eru biðin um at bera byrðarnar hjá hvør øðrum og at biðja hvør fyri øðrum. Koronavirusi kennir ikki nøkur landamørk men ferðast frá landi til land uttan at biðja um loyvi ella siga frá. Læknar, serfrøðingar, granskarar, polittikarar og onnur fáa grá hár í høvdið av hesum hervuliga virusi, Korona. Harafturat royna granskarar av øllum alvi at finna eina vaksinu móti sjúkuni. Tað er ikki nógv hjá okkum at gera uttan at lurta væl eftir tí, sum okkum er álagt. Men eitt er tó, ið vit altíð kunnu gera: vit kunnu biðja. Bønin kennir heldur ongar forðingar, men hon ferðast um øll mørk. Bøn, biðin av rættvísum manni, avrikar nógv, táið hon verður biðin við kraft. Latið okkum tí við dirvi stíga fram fyri hásæti náðinnar, so vit kunnu fáa miskunn og finna náði til hjálp á rættari tíð! Hetta er ein undurfull gongd leið, BØNARLEIÐIN. Nú myndugleikarnir eftir páskir so spakuliga fara at lata samfelagið upp aftur, eiga vit at biðja. Vit eiga at biðja um hjálp og vísdóm til myndugleikarnar, og vit eiga at biðja fyri øllum fólkinum. Aftur til orðini at taka sær av. Jesus hevur lovað at vera við okkum. Tá Jesus segði farið út og gerið øll fólkasløg til lærisveinar, endaði Hann við hesum orðum:“ Eg eri við tykkum allar dagar líka til enda tíðarinnar”. Eitt undurfult lyfti frá Honum, sum er hin sami í gjár, í dag og til ævigar tíðir. Ert tú tyngdur, troyttur, veikur myrkrið tætt og stongd hvør leið? Enn tú hevur tó ein útveg: Bið, á, bið og troyttast ei. Svíkja vinir teg og háða Bið til Guð av hjartans grund. Hann í Sínum kærleiksfavni bera vil teg hvørja stund. Ápostlasøgan 9, 27: Men Barnabas tók sær av honum og fór við honum til ápostlarnar; hann segði teimum tá, hvussu hann hevði sæð Harran á vegnum, og at Hann hevði talað til hansara, og hvussu hann í Damaskus hevði vitnað hugreystur í navni Jesusar. Harrin signi tykkum og gleðiligar páskir.